Boeing 737

Boeing 737 je americké úzkotrupé dopravné lietadlo, ktoré vyrába spoločnosť Boeing vo svojej továrni v Rentone v štáte Washington. Pôvodne bol vyvíjaný ako menšie dvojprúdové lietadlo s nižšími nákladmi na prevádzku odvodené od Boeingu 707 a Boeingu 727. Nakoniec sa lietadlá Boeing 737 vyvinuli do rodiny 10 modelov pre osobnú prepravu s kapacitou od 85 až do 220 cestujúcich. Model 737 je jediné úzkotrupové dopravné lietadlo od spoločnosti Boeing, ktoré je spoločnosťou v súčasnosti vyrábané vo variantoch -600, -700, -800, -900 a 737 MAX 7, 8, 9. Modernizovaná verzia s novými motormi Boeing 737 MAX prišla na trh leteckej dopravy v roku 2017.
Pôvodne bol tento model predstavený v roku 1964 a prvá verzia Boeing 737-100 vzlietla v roku 1967 a vstúpila do leteckej prevádzky ako komerčné prúdové lietadlo vo februári v roku 1968. Ďalšia predĺžená verzia 737-200 vstúpila do služby v apríli v roku 1968. V 80.rokoch spoločnosť Boeing začala vyrábať verzie -300, -400 a -500, ktoré neskôr boli aj označované ako séria Boeing 737 Classic. Modelom série 737 Classic bolo pridané na kapacite a vybavené prúdovými motormi CFM56 spolu s vylepšenými krídlami. V 90.rokoch predstavila spoločnosť model 737 Next Generation s rôznymi zmenami ako prestavené krídla, vynovený kokpit a nový interiér. Modely 737 New Generation sú obsiahnuté vo verziách -600, -700, -800, a-900ER s rôznou dĺžkou od 31m do 42m. Biznis verzie 737 Next Generation s označením BBJ sú tiež vyrábané.
Séria 737 je najpredávanejšie prúdové dopravné lietadlo v histórii letectva. Verzia 737 sa nepretržite vyrába spoločnosťou Boeing od roku 1967 s celkovým počtom 8 920 dodaných lietadiel a 4 378 objednávok na výrobu platných pre február 2016. Výroba 737 je sústredená vo fabrike Boeing Renton Factory v meste Renton vo Washingtone. Mnoho 737čiek nahradilo trh predtým prevádzkovanými lietadlami 707, 727, 757, DC-9, a MD-80/MD-90 a v súčasnosti predstavuje pre lietadlo najväčšieho konkurenta rodina lietadiel Airbus A320 family. Priemerne v danom časovom okamihu práve letí 1250 Boeingov 737 a každých 5 sekúnd pristanú alebo vzlietnu 2 lietadlá tohto typu.
Prehľad vývoja.
Príprava.
Spoločnosť Boeing sa venovala štúdiu návrhu prúdových lietadiel s kratším doletom a zamerali sa na vybudovanie doplňujúceho lietadla k Boeingu 727 na krátke trate s menšou obsadenosťou. Prípravne projektové práce začali 11.mája v roku 1964 a intenzívny prieskum trhu Boeingu priniesol plány pre vývoj 50 až 60 miestneho dopravného lietadla pre trate so vzdialenosťou od 80 až 1600 km. Lufthansa sa 19.februára 1965, stala prvým zákazníkom, s objednávkou 21 lietadiel v celkovej sume 67 miliónov USD(v r.1965, 190,28 miliónov USD v roku 2008) po tom, čo táto letecká spoločnosť dostala záruku od Boeingu, že projekt 737 nebude zrušený. Konzultovanie a dohodnutie sa so spoločnosťou Lufthansa v predchádzajúcom zimnom období mala u tohto projektu za následok zvýšenie sedadlovej kapacity na 100 miest.
Dňa 5. apríla 1965 Boeing oznámil objednávku spoločnosťou United Airlines na 40 lietadiel 737. United však chcel o niečo väčšie lietadlo ako 737-100. Z toho dôvodu Boeing pretiahol trup o 91 centimetrov smerom dopredu a 102 centimetrov za krídlo. Dlhšia verzia bola označená ako 737-200, ktorá vychádzala s pôvodnej verzie 737-100 s krátkym trupom.
Podrobné návrhové práce pokračovali na oboch variantoch v rovnakom čase. Boeing zaostával za svojimi konkurentmi v čase keď bol zahájený projekt 737 keďže u konkurenčných lietadiel BAC-111, Douglas DC-9, a Fokker F28 už prebiehalo letové overovanie a certifikácia. Pre urýchlenie vývoja, spoločnosť Boeing použila 60% štruktúry a systémov z už existujúceho typu 727, pričom najdôležitejším sa stal prierez trupu. Tento trup umožňoval 6 sedadlové usporiadanie vedľa seba v porovnaní s 5 sedadlovým usporiadaním u konkurenčných lietadiel BAC-111 a DC-9. Konštruktéri sa rozhodli osadiť gondoly motorov priamo na spodnú stranu krídiel k zmenšeniu dĺžky pristávacieho podvozku a ponechanie motorov nižšie pre jednoduchšiu obsluhu a prehliadky na zemi. Bolo testovaných mnoho variantov hrúbok pre podpery uchytenia motora v aerodynamickom tunely a bolo zistené, že najvyhovujúcejší tvar pre väčšie rýchlosti je ten, ktorý je relatívne hrubý a vypĺňa drážku medzi krídlom a hornou stranou gondoly, najmä na vonkajšej strane. Pôvodne bolo plánované použitie veľmi podobných častí aerodynamických profilov krídla ako u modelov 707 a 727 hoci o málo hrubšie. Avšak podstatné zlepšenie odporových charakteristík pri vyšších Machových číslach bolo dosiahnuté zmenou týchto častí v blízkosti gondoly. Bol vybraný prúdový motor Pratt &amp; Whitney JT8D-1 s nízkym obtokovým pomerom. S motormi nainštalovanými na krídlách letúnu sa Boeing rozhodol osadiť na trup konvenčnú vodorovnú chvostovú plochu pred chvostovým tvarom T, aký bol použitý v prípade Boeingu 727.
Používatelia na Slovensku.
V súčasnosti tento typ lietadiel na Slovensku používajú spoločnosti AirExplore, Go2Sky a Travel Service Slovakia, ktorá je dcérskou spoločnosťou českej chartrovej leteckej spoločnosti Travel Service. V minulosti tento typ lietadiel používali Air Slovakia, Seagle Air, Slovenské aerolínie, Sam Air a SkyEurope Airlines.
Verzie.
Pôvodná generácia.
737-100 bola najmenšia a prvá verzia tohto lietadla. Prvou spoločnosťou používajúcou Boeing 737-100 sa stala nemecká Lufthansa. Pôvodne malo lietadlo mať kapacitu 60-85 sedadiel, po konzultáciách s prvým objednávateľom - nemeckou Lufthansou - bolo vytvorené lietadlo pre 100 pasažierov. Celkovo bolo skonštruovaných 30 strojov modelu Boeing 737-100.
737-200 je upravená (predĺžená) verzia modelu Boeing 737-100. Prvou spoločnosťou používajúcou túto verziu bola americká United Airlines. Verzia Boeing 737-200 mala kapacitu 115-130 sedadiel. Celkovo bolo vyrobených 1114 strojov modelu -200.
Classic.
737-300 bol nový základný model druhej generácie Boeingu 737, dlhší a väčší ako jeho predchodcovia Boeing 737-100/-200. V kabíne tohto modelu sa prvýkrát objavila kombinácia klasických budíkov a nového EFIS /Electronic Flight Instrumention System/. Druhá generácia Boeingu 737 dostala aj nové motory značky CFM (model 56). Toto boli najradikálnejšie zmeny oproti verziám -100/-200. Boeing 737-300 má pri štandardnom, dvojtriednom usporiadaní kapacitu 128 pasažierov. Maximálna kapacita je 148 pasažierov. Celkovo bolo objednaných 1104 strojov modelu -300. 
737-400 bolo vyvinuté ako 150-miestna náhrada lietadiel Boeing 727. Model -400 sa ukázal byť tiež mimoriadne úspešný. Najväčšiu flotilu tejto verzie má Malaysia Airlines. Boeing 737-400 má štandardne kapacitu 146 miest (pri dvojtriednom usporiadaní), maximálna kapacita je 188 miest. Vyrobených bolo okolo 500 strojov.
737-500 je menšia verzia Boeingu 737-300 a priama náhrada modelov prvej generácie. Štandardná kapacita je 108 miest (pri dvojtriednej konfigurácii), maximálna 133 miest. Vyrobených bolo približne 400 strojov.
Nová generácia.
737 NG (z ) je tretia generácia úspešného lietadla pre krátke a stredné trate. Vývoj bol oficiálne potvrdený 17. novembra 1993 a bol odpoveďou na konkurenciu konzorcia Airbus s modelmi Airbus A320. NG verzia má novší digitálny („sklenený“) kokpit, nové krídla a nové motory.
737-600 je jednou z troch NG verzií. Základom pre verziu -600 bol model Boeing 737-500. Boeing 737-600 má kapacitu 110 pasažierov v dvoch triedach, alebo 133 v jednotriednom usporiadaní. Priamo mu konkuruje Airbusom A318. Boeing 737-600 má dolet 2 480 km, verzia -600HGW 5 648 km.
737-700/-700ER je základný model novej generácie, ktorý vo výrobe nahradil predchádzajúcu verziu Boeing 737-300 a z ktorého aj koncepčne vychádza. Je ponúkaný vo verziách 737-700C, -700QC, -700HGW, -700ER a BBJ. Štandardná verzia -700 má pri dvojtriednom usporiadaní kapacitu 126 miest, maximálna kapacita je 149 miest. Priamo mu konkuruje Airbusom A319. Boeing 737-700 má dolet 2 852 km, verzia -700HGW 6 037 km.
737-800 je predĺžená verzia Boeingu 737-700. Vychádza z modelu Boeing 737-400, ktorý v produkcii priamo nahrádza. Pri štandardnom usporiadaní sedadiel ponúka kapacitu 162 pasažierov. Maximálna kapacita je 189 pasažierov. Boeing 737-800 má dolet 5 765 km, verzia -800HGW 5 445 km.
737-900/-900ER je najdlhšou verziou v rade 737. Nakoľko Boeing 737-900 nemal dostatok únikových východov v súlade s predpismi FAA, kapacita tohto modelu bola obmedzená na maximálne 189 miest, aby zodpovedala štandardom FAA. Po ukončení produkcie lietadla Boeing 757 bol tento typ nahradený modelom Boeing 737-900ER s novými únikovými východmi a motormi. Je v ponuke aj ako verzia BBJ3.
737 MAX.
Štvrtá generácia bola vyvinutá ako pokračovateľ Novej generácie. Použité sú väčšie, o 10 až 15 % úspornejšie, tichšie a výkonnejšie motory CFM International LEAP, ktoré využíva aj nová generácia Airbusu A320, A320neo. Typ má tiež nový tvar krídel, využíva kompozitné materiály, osadený je nový kokpit a interiér s LED osvetlením. Predáva sa v štyroch verziách: od najkratšej MAX 7, 8, 9 a 10.
Táto verzia absolvovala prvý let 29. januára 2016 a prvé lietadlo bolo dodané v roku 2017.